Ir‐regolamenti għad‐Dħul fl‐Iskejjel tal‐Knisja għas‐sena skolastika 2020 ‐ 2021 ġew ippubblikati (agħfas hawn biex taċċessa r-regolamenti) . B'kollox ser ikun hemm 1,528 post vakanti għall‐istudenti. L‐applikazzjonijiet jistgħu jsiru online jew f'xi wħud mill‐iskejjel tal‐Knisja kif indikat fir‐regolamenti. L‐applikazzjonijiet tal‐ewwel kriterju jsiru f'Novembru 2019, l‐applikanti l‐oħra jsiru f'Jannar u Frar tal‐2020. Il‐proċess tad‐dħul fl‐iskejjel tal‐Knisja jiddetermina d‐dħul fl‐ewwel u t‐tieni sena kindergarten, fl‐ewwel sena primarja u fl‐ewwel sena sekondarja. Lista tad‐dokumenti meħtieġa, il‐ġranet meta wieħed għandu japplika u aktar dettalji huma mniżżla fir‐regolamenti li jinsabu online. L‐applikazzjonijiet tal‐ewwel kriterju jinkludu tfal li huma fi djar tal‐Knisja, tfal tal‐impjegati tal‐iskejjel tal‐knisja, aħwa li jistgħu jinkitbu fl‐istess skola ta' ħuthom u tfal li qegħdin fi skejjel tal‐Knisja bla kontinwità. L-applikanti l-oħra huma l-applikazzjonijiet għat-tfal li ma jaqgħux taħt l-ewwel kriterju u li l-ġenituri tagħhom jixtiequ li dawn jidħlu fi skola tal-Knisja. Ser jiġu allokati wkoll numru ta' postijiet lil tfal ikkunsidrati bħala każijiet serji u li għalihom hemm regolamenti speċifiċi. Il‐każijiet serji jinkludu tfal li għandhom jew ser ikollhom bżonn l‐għajnuna ta' LSE, każijiet soċjali u każijiet ta' tfal tal‐ażil. Il‐każijiet serji jsegwu proċess parallel għall‐applikazzjonijiet l‐oħra. In‐numru ta' postijiet vakanti għad‐dħul fl‐iskejjel tal‐Knisja għas‐sena skolastika 2020 ‐ 2021 huwa kif ġej: Postijiet Vakanti Postijiet Vakanti Postijiet Vakanti It‐tieni sena kindergarten L‐ewwel sena primarja L‐ewwel sena sekondarja Għas‐sena skolastika li għadha kif bdiet (2019 ‐ 2020), fl‐iskejjel tal‐Knisja applikaw 3,687 student li minnhom intlaqgħu 1,607 fid‐diversi livelli. Għal darb'oħra, it‐talba kienet aktar mid‐doppju tal‐postijiet disponibbli fl‐iskejjel tal‐Knisja.
Dħul fl-iskejjel tal-Knisja fl-2020